**לבנון** הוא סרט ישראלי משנת 2009, בבימויו של שמוליק מעוז. הסרט מבוסס על חוויותיו האישיות של מעוז במהלך מלחמת לבנון הראשונה.

הסרט מתרחש ביומה הראשון של המלחמה, ומתאר את ההתרחשויות מנקודת המבט של צוות טנק שנשלח לקרבות. כל הסרט, מלבד סצנת הפתיחה והסיום, מצולם מתוך הטנק.

בסרט מככבים איתי טיראן (בתפקיד אסי, מפקד הטנק) יואב דונט (שמוליק, תותחן הטנק), אושרי כהן (הרצל, טען הטנק), מיכאל מושונוב (יגאל, נהג הטנק), וזהר שטראוס (ג'מיל, מפקד כח הצנחנים אליו מתלווה הטנק), ריימונד אמסלם (בתפקיד אשה לבנונית), אשרף ברהום (בתפקיד פלנגיסט) וכן דודו טסה (בתפקיד שבוי סורי).

עלילה
-----

הסרט נפתח ביום הראשון של מלחמת לבנון ומתמקד בצוות טנק ישראלי. כל הסרט מתרחש בתוך הטנק, ואילו את ההתרחשות מחוצה לו רואים דרך הפריסקופ של התותחן. הטנק מסופח לכוח צנחנים שאיתו הוא עושה את הדרך בלבנון. בעקבות טעות ניווט של מפקד הכוח הם נקלעים לשטח בשליטת קומנדו סורי. כדי לחלצם נשלחים שני לוחמים מהפלנגות הנוצריות, הסרט מסתיים כשהטנק עושה את דרכו בלחימה מחוץ לשטח שבשליטת הסורים ומגיע למקום מבטחים.

פסטיבלים ופרסים
---------------

הסרט זכה בפרס אריה הזהב בפסטיבל ונציה ונבחר להקרנה בפסטיבלים רבים נוספים, בהם ניו יורק, פסטיבל הסרטים בטורונטו וטלורייד. כמו כן, הוא היה מועמד לעשרה פרסי אופיר, וזכה בארבעה מהם: שחקן המשנה הטוב ביותר (זהר שטראוס), עיצוב אמנותי (אריאל רושקו), צילום (גיורא ביח) ופסקול (דוד ליס ואלכס קלוד). בדצמבר 2010 זכה הסרט בשני פרסים בטקס פרס האקדמיה האירופית לקולנוע - לצילום הטוב ביותר וסרט הביכורים הטוב ביותר, והיה מועמד בנוסף לעוד ארבעה פרסים (הבמאי, התסריט, העריכה והסרט הטובים ביותר).

ביקורות והצלחה מסחרית
---------------------

אורי קליין ציין:

> 
> ככל שהסרט בוטה יותר בתיאורו את זוועותיה של המלחמה ואת סבלה של האוכלוסייה שבקרבה המלחמה הזאת מתחוללת, כך בולטת יותר התחושה שהוא מתרפק על הזוועה כדי לתעד בראש וראשונה את סבלם של החיילים הישראלים שנאלצים להיות מעורבים בה. במילים אחרות, ב"לבנון" חודרים הצופים פעם נוספת ללב לבה של ההוויה הישראלית של לירות ולבכות, שאפיינה בדרגה זו או אחרת כמעט את כל סרטי המלחמה שהופקו כאן בשנים האחרונות. ... הסרט כולו סוגד לרעיון של החייל הישראלי כקורבן, והסגידה היא שהופכת את הצפייה בו לחוויה שגם כאשר היא מרשימה, היא מטרידה ומרתיעה.
> 
> 
> 
> 

יהודה סתיו כינה את הסרט "יצירה מטלטלת" וכתב:

> 
> עוצמתו הרבה של "לבנון" שואבת הן מרגעי המתח של החיילים הצעירים המנסים לשרוד את התופת והן מסגנונו הייחודי, האקספרסיוניסטי של הסרט: הוא מסופר מנקודת מבטו של שמוליק התותחן, המשותק מרוב אימה כשעליו לירות על מנת להרוג; הקרבות מבית לבית ניבטים אלינו מבעד לכוונת הטנק ואנו חווים את המראות, הקולות, הזיעה והדם מבעד להווייה המוקצנת של הגיבור.
> 
> 
> 
> 

מאיר שניצר כתב:

> 
> כמו "בופור" ו"ואלס עם באשיר", גם "לבנון" מנתק עצמו מההקשר הפוליטי של מלחמת לבנון. כאילו החיילים נקלעו סתם כך לטיול שנתי שנשתבשו מהלכיו. זוהי תפנית עקרונית העומדת בסתירה גמורה לדור הסרטים הקודם שעסק במלחמה הזו ("גמר גביע", "עונת הדובדבנים") והתאפיין דווקא בבחישה עודפת ברקע הפוליטי של הדברים. כלל לא בטוח כי מדובר בתפנית חיובית מהבחינה הערכית. מה שבטוח הוא ש"לבנון" לוקה בעודף אקספרסיביות - צילומי תקריב מעיקים, איפור כבד, פסקול טורדני, משחק תיאטרלי - המותירים את הצופים באולם כמו לאחר הרעשה ארטילרית.
> 
> 
> 
> 

על אף הזכייה בפרסים ושבחי המבקרים, הסרט לא זכה להצלחה מסחרית רבה בישראל. בשלושת החודשים לאחר צאתו בספטמבר 2009 נמכרו בעבורו כ-50,000 כרטיסים.

לקריאה נוספת
------------

* קובי ניב, מ"יורים ובוכים" ל"יחי המוות", **בזרוע נטויה ובעין עצומה: הקולנוע הישראלי מביט לאחור אל מלחמת לבנון**, תל אביב: עולם חדש הוצאה לאור, 2014, עמ' 131–181, מסת"ב 978-965-92049-6-0
* פבלו אוטין, **שיעורים בקולנוע - שיחות עם יוצרות ויוצרים ישראלים**, הוצאת אסיה, 2017, הפרק "לבנון / שיחה עם שמוליק מעוז", עמ' 194–220.
* יובל בניזמן, ‏"״אנחנו היינו בים״: הביקורת המאשרת בסרטי מקרה לבנון הישראליים שאחרי מלחמת לבנון השנייה, **תיאוריה וביקורת** 41, קיץ 2013, עמ' 313–325

קישורים חיצוניים
----------------

* 

* אתר האינטרנט הרשמי של לבנון

* "לבנון", במסד הנתונים הקולנועיים IMDb (באנגלית)

* "לבנון", באתר נטפליקס

* "לבנון", באתר AllMovie (באנגלית)

* "לבנון", באתר Rotten Tomatoes (באנגלית)

* "לבנון", באתר ספר הקולנוע הישראלי

* "לבנון", באתר Metacritic (באנגלית)

* "לבנון", באתר אידיבי

* "לבנון", במסד הנתונים הקולנועיים KinoPoisk (ברוסית)

* "לבנון", במיזם "אישים" לתיעוד היצירה הישראלית
* לבנון, באתר קרן הקולנוע הישראלי, 14 ביולי 2009
* תומר קמרלינג, "בלייזר", עזוב הלם קרב, ספר לי על קולנוע, באתר ynet, 6 בנובמבר 2009
* יאיר רוה, "לבנון", הביקורת הראשונה, בבלוג הקולנוע "סינמסקופ", 2 ביוני 2009
* לבנון, אוסף כתבות באתר עכבר העיר
* אורי קליין, עכבר העיר אונליין, יורים ובוכים בפסטיבל הקולנוע, באתר הארץ, 14 ביולי 2009
* אורי קליין, עכבר העיר אונליין, העוצמה והבעיתיות של הסרט "לבנון", באתר הארץ, 14 באוקטובר 2009
* רומי מיקולינסקי‏, רעל בעיניים, באתר וואלה!‏, 16 ביולי 2009
* איילת גולדשטיין, 'לבנון' של הבמאי שמוליק מעוז ופרלייט הפקות יוצא לדרך, באתר אייסניוז, 26 בינואר 2006
* מאיר שניצר, חדרו אל לבה של אירופה, באתר nrg‏, 13 בספטמבר 2009
* מאיר שניצר, חרדת ביצוע, באתר nrg‏, 16 באוקטובר 2009
* שמוליק דובדבני, האדם שבטנק ינצח, באתר ynet, 13 בספטמבר 2009
* שמוליק דובדבני, הקורבן שבטנק ינצח, באתר ynet, 16 באוקטובר 2009
* מתן שירם, ‏טיפול בהלם, באתר גלובס, 13 בספטמבר 2009
* עינב שיף‏, לבנון לא אוהבת את "לבנון", באתר וואלה!‏, 21 בספטמבר 2009
* ענת טוריסקי, ‏דרך הכוונת, באתר גלובס, 15 באוקטובר 2009
* יאיר הוכנר, לבנון - סרט אימה, באתר News1 מחלקה ראשונה‏, 22 באוקטובר 2009

הערות שוליים
------------

1. ↑  דנה שוופי, עכבר העיר אונליין, הסרט "לבנון" זכה בפרס אריה הזהב בפסטיבל ונציה, באתר הארץ, 12 בספטמבר 2009.
2. ↑  נמרוד דביר, שני פרסים ל"לבנון" בטקס האוסקר האירופאי, באתר nrg‏, 4 בדצמבר 2010.
3. ↑  אורי קליין, עכבר העיר אונליין, יורים ובוכים בפסטיבל הקולנוע, באתר הארץ, 14 ביולי 2009.
4. ↑  יהודה סתיו, יצירה מטלטלת, "ידיעות אחרונות", 13 בספטמבר 2009.
5. ↑  מאיר שניצר, פוסט-טראומה: "לבנון" סובל מעודף אקספרסיביות, באתר nrg‏, 14 ביולי 2009.
6. ↑  יאיר רוה, סיכום 2009: הסרטים הישראליים הקופתיים של השנה, בבלוג הקולנוע "סינמסקופ", 24 בדצמבר 2009.